
Kapcsolatstabilitás MIMO rendszerekben

Kulcsszavak: Spektrális hatékonyság; Handover; Szabadtéri csillapítás; Tér multiplexálás
A mobil távközlés egyik legnagyobb kihívása – és egyben a felhasználói élmény kritikus szempontja – a megbízható kapcsolat fenntartása, különösen akkor, amikor a mobil készülék (UE) a cella határához közelít. Ezesetben az UE által vett jelszintek fokozatos csökkenése, MIMO használata mellett megnehezíti az egyes layerek különválasztását és dekódolását. Az LTE technológiában alkalmazott különböző frekvenciasávok eltérő előnyökkel járnak: az alacsony frekvenciatartományban (low-band) jó lefedettséget nyújtanak, míg közép és magas frekvenciatartományokban (mid-band, high-band) nagyobb sávszélességgel és kapacitással szolgálnak. A méréseim célja annak vizsgálata volt, hogy a kapcsolat stabilitása és az elérhető átviteli sebesség hogyan változik a különböző mobil sávok és MIMO technológiák alkalmazása során. A teszteket egy árnyékolt mérőhelyiségben végeztem el, Horn-antennák, illetve a R&S CMW500 Bázisállomás szimulátor használatával, összehasonlítva az alacsony frekvenciatartományú mobilsávok és a közép frekvenciatartományú mobilsávok kapcsolatstabilitását és kapcsolatminőségét a vizsgálataim során tapasztaltakkal. A mérések során alkalmazott 800 MHz-es sávban 2x2 MIMO-nál kisebb mértékű csomagvesztést tapasztaltam, mint ugyanakkora teljesítmény mellett a 2100 MHz-es sávban. Így azonos modulációs séma illetve erőforrásblokk-szám mellett, a 800 MHz-es sávban a a maximálisan elérhető adatátviteli sebesség nagyobb része került kihasználásra. Ezek az eredmények rávilágítanak arra, hogy az alacsony frekvenciasávokon alkalmazott MIMO javíthat a kapcsolat minőségén azokon a helyeken, ahol a bázisállomástól való jelentős távolság és a rádiós paraméterek romlása miatt a közép és magas frekvenciasávokban a hálózat már nem támogatja a MIMO használatát.



